פארק התעשייה קריית גת

הוא מיזם משותף לעיריית קריית גת, למועצה אזורית יואב ולמועצה אזורית שפיר. הפארק נמצא בתחומי קריית גת, בחלקה הדרום-מזרחי, והוא כולל שטחים שהועברו לקריית גת משתי המועצות האזוריות וממועצה אזורית לכיש. ההכנסות (ארנונה, היטל השבחה) מאזור התעשייה מתחלקות בין ארבע רשויות מקומיות אלה, לפי מפתח שהשתנה במהלך השנים. בשנת 2012 הועסקו בפארק כ-12,000 עובדים. 

את הפארק מנהלת חברת י.ש. גת בע"מ. יו"ר הדירקטוריון של החברה הוא ראש עיריית קריית גת, אבירם דהרי, ועם חברי הדירקטוריון נמנים ראשי המועצות האזוריות שפיר ויואב. 

בפארק התעשייה שלושה חלקים עיקריים:
 החלק הוותיק בשטח של כ-200 דונם, שבו מפעלים של תעשייה מסורתית, מהם שנסגרו במהלך השנים, כגון תשלובת פולגת, וכן נותני שירותים (מוסכים, בתי מלאכה).
 שני חלקים נוספים, ששטח כל אחד מהם הוא 2,000 דונם ברוטו.

ב-2021 החלו העבודות להרחבת פארק התעשייה, בכ-2,000 דונם נוספים, שבהם יוקמו בין היתר  מתחם הייטק, מלון, אקדמיה, ריאה ירוקה של כ-40 דונם עם מתקני ספורט.

רשימת המפעלים
בין המפעלים בפארק: 
אינטל אלקטרוניקה בקריית גת הוא הגדול במפעלי אינטל ישראל. מפעל אינטל בקריית גת, על 3,750 עובדיו, רובם מהנדסים, הנדסאים וטכנאים, הוא אחד הגדולים והמתקדמים במפעלי אינטל בעולם. במפעל, שנפתח ב-2008 בהשקעה כוללת של יותר מ-3.5 מיליארד דולר, מיוצרים מעבדי הדור הבא של אינטל בטכנולוגיה המתקדמת של 10 ננומטר. המעבדים מיוצרים על גבי פרוסות סיליקון בקוטר של 300 מ"מ, בחדר הנקי, המשתרע על שטח של 200,000 מ"ר. בהמשך המעפל עבר לבעלות של "נומוניקס". בסוף אפריל 2014 תוכנן להשקיע כששה מיליארד שקלים במפעליה בעיר. בסוף 2018 הכריזה החברה על הרחבת הפארק בעלות של כ-40 מיליארד שקלים. 
ויסוניק - נרכש על ידי חברת TYCO ב-2012. מייצר מערכות אזעקה ביתיות ותעשיות, נסגר ב-2018. 
מפעל HP Indigo - מפעל מתקדם בתחומו לייצור מדפסות תעשתיות
מפעלי סוגת בהם נארזים הסוכר, האורז ועוד מיני מוצרי מזון שנשלח לכל הארץ. מפעל זה שהוקם על ידי משה שמיר בשנות ה-50, היה בין המפעלים הראשונים באזור וסיפק תעסוקה למתיישבים החדשים.
צבר המייצר סלטים מוכנים, ובכללם, סלט חומוס, טחינה, חצילים ועוד.
שריונית חוסם חברה המתמחה בפיתוח, ייצור והפצה של דלתות משוריינות ומיגון לענף הבנייה.
אלאדין חברה העוסקת באבטחת מידע באינטרנט.
בגיר חברה המתמחה בפיתוח, ייצור ושיווק של ביגוד לגברים ולנשים.
קליית יוסי - מפעל לקליית גרעינים.
המשבב - מפעל ייצור למתכות ולפלסטיקה. המפעל נבנה בעיר בשנת 2011, תחילה במקום זמני ובשנת 2012 עבר למקום חדש וקבוע. במפעל קיימת מחלקת ייצור גדולה בשם "פס הרכבות". המפעל שוכן ברחוב האבץ 15.
 מפעל שלאון - מפעל כימי לייצור אמצעי מיגון נשמתיים אישיים, מסכות לנשימה, מוצרי אב"כ, אביזרים לניתוח ועוד.
 בונז'ור - מפעל להכנת דברי מאפה שהוקם בשנת 2006 על ידי חברת בונז'ור שנרכשה על ידי חברת אסם נסטלה העולמית ב-2007.
 מיקרון - מפעל לייצור שבבי מחשב - ב-2014 המפעל נקנה על ידי אינטל ומוזג עם המפעל בקרית גת.
 ששון ושות' - מפעל לקליית גרעינים.
 סנשיין - מפעל לייצור מוצרי היגיינה.
 דני ספרים - חברה להוצאה לאור.
 תעשיות רדימיקס (ישראל) - מפעל לייצור חומרי גלם לתעשיית הבנייה.
 פנדור - חברה לייצור דלתות פנים מעוצבות.
 איסכור - ייצור מוצרי פלדה על ידי עיבוד קר.
 מפטגון - ניהול פרויקטים, תכנון והנדסה, ביצוע, ותחזוקה
 אנבידיה - מרכז פיתוח קטן עם כ-40 עובדים שהוקם כסניף של איזיצ'יפ שנרכשה על ידי מלאנוקס שבתורה נרכשה על ידי אנבידיה.
 אקסייט לאבס - המטה הראשי של חברת ההזנק בו מפתחים צ'יפים לרשתות תקשורת, הוקם על ידי שלושה מיוצאי מלאנוקס (איזיצ'יפ) בקריית גת.
אייר פרודקטס - יצור שיווק והפצה של גזים תעשייתיים.

קישורים חיצוניים

 האתר של י.ש. גת בע"מ
 סיפור מקומי - פארק התעשייה קריית גת  - סיפור התפתחותו של פארק התעשייה י.ש.גת על גבי ציר זמן באמצעות תמונות, מסמכים סרטונים

הערות שוליים

ישראל: אזורי תעשייה
קריית גת: כלכלה